REORGANIZĀCIJAS LĪGUMS
par valsts kapitālsabiedrību apvienošanu pievienošanas ceļā
Rīgā
Līguma noslēgšanas datums ir pēdējā pievienotā droša elektroniskā paraksta un tā laika zīmoga datums

Valsts sabiedrība ar ierobežotu atbildību "Daugavpils psihoneiroloģiskā slimnīca", vienotais reģistrācijas numurs 50003407881, juridiskā adrese: Lielā Dārza iela 60/62, Daugavpils, LV-5417, kuru pārstāv valdes priekšsēdētāja Sarmīte Ķikuste un valdes locekle Svetlana Puškele, 
Valsts sabiedrība ar ierobežotu atbildību "Strenču psihoneiroloģiskā slimnīca", vienotais reģistrācijas numurs 50003408181, juridiskā adrese: Valkas iela 11, Strenči, Valmieras nov., LV-4730, kuru pārstāv valdes locekle Maija Ancveriņa,
Valsts sabiedrība ar ierobežotu atbildību "Piejūras slimnīca", vienotais reģistrācijas numurs 40003343729, juridiskā adrese: Jūrmalas iela 2, Liepāja, LV-3401, kuru pārstāv valdes locekle Liene Veikerte,
Valsts sabiedrība ar ierobežotu atbildību "Slimnīca "Ģintermuiža"", vienotais reģistrācijas numurs 40003407396, juridiskā adrese: Filozofu iela 69, Jelgava, LV-3008, kuru pārstāv valdes locekle Liesma Jankovska, 
Valsts sabiedrība ar ierobežotu atbildību "BĒRNU PSIHONEIROLOĢISKĀ SLIMNĪCA "AINAŽI"", vienotais reģistrācijas numurs 44103017181, juridiskā adrese: Valdemāra iela 46, Ainaži, Limbažu nov., LV-4035, kuru pārstāv valdes locekle Mārīte Liepiņa-Bērziņa,
kopā turpmāk arī Pievienojamās sabiedrības vai slimnīcas, un
Nacionālais psihiskās veselības centrs, Valsts SIA, vienotais reģistrācijas numurs 50003342481, juridiskā adrese: Tvaika iela 2, Rīga, LV-1005, turpmāk arī Iegūstošā sabiedrība, kuru pārstāv valdes priekšsēdētāja Sandra Pūce, valdes locekle Ligita Austrupe un valdes locekle Anda Krauze,
visas kopā turpmāk – Sabiedrības, bet katra atsevišķi – Sabiedrība,
pamatojoties uz Ministru kabineta 2026. gada 16. aprīļa rīkojumu Nr. 216 “Par valsts sabiedrības ar ierobežotu atbildību "Nacionālais psihiskās veselības centrs", valsts sabiedrības ar ierobežotu atbildību "Daugavpils psihoneiroloģiskā slimnīca", valsts sabiedrības ar ierobežotu atbildību "Strenču psihoneiroloģiskā slimnīca", valsts sabiedrības ar ierobežotu atbildību "Piejūras slimnīca", valsts sabiedrības ar ierobežotu atbildību "Slimnīca "Ģintermuiža"" un valsts sabiedrības ar ierobežotu atbildību "Bērnu psihoneiroloģiskā slimnīca "Ainaži"" reorganizāciju”, un ievērojot, ka līdz apstiprināšanai Sabiedrību dalībnieku sapulcēs šis dokuments ir reorganizācijas līguma projekts, bet pēc apstiprināšanas ar Sabiedrību dalībnieku sapulču lēmumiem par reorganizāciju – reorganizācijas līgums, Sabiedrības sagatavo šādu reorganizācijas līguma projektu/līgumu, turpmāk – Līgums:
1. Līguma priekšmets
1.1. Sabiedrības vienojas veikt reorganizāciju – apvienošanu pievienošanas ceļā, nododot visu Pievienojamo sabiedrību mantu, tai skaitā tiesības un saistības, Iegūstošajai sabiedrībai, ievērojot normatīvajos aktos un Līgumā noteikto kārtību. Atbilstoši Komerclikuma 335. panta otrajai daļai pievienošana ir process, kurā viena vai vairākas sabiedrības (pievienojamās sabiedrības) nodod visu savu mantu citai jau pastāvošai sabiedrībai (iegūstošā sabiedrība).
1.2. Atbilstoši Komerclikuma 335. panta ceturtajai un piektajai daļai Pievienojamās sabiedrības pēc reorganizācijas beidz pastāvēt bez likvidācijas procesa, un to tiesības un saistības pāriet Iegūstošajai sabiedrībai.
1.3. Sabiedrību vienīgais dalībnieks ir Latvijas Republika, bet valsts kapitāla daļu turētāja Veselības ministrija.
1.4. Sabiedrību dalībnieku sapulču kompetencē esošos lēmumus atbilstoši Publiskas personas kapitāla daļu un kapitālsabiedrību pārvaldības likuma 65. panta otrajai daļai, 66. panta pirmās daļas 10. punktam un 76. pantam pieņem kapitāla daļu turētāja pārstāvis.
1.5. Iegūstošās sabiedrības pamatkapitāls ir 12 462 722 euro. Pamatkapitāls ir sadalīts 12 462 722 kapitāla daļās. Vienas kapitāla daļas nominālvērtība ir 1 (viens) euro.
1.6. Pievienojamo sabiedrību pamatkapitāls ir:
1.6.1. valsts sabiedrība ar ierobežotu atbildību “Daugavpils psihoneiroloģiskā slimnīca” pamatkapitāls ir 16 668 804 euro, sadalīts 16 668 804 kapitāla daļās, vienas kapitāla daļas nominālvērtība 1 (viens) euro;
1.6.2. valsts sabiedrība ar ierobežotu atbildību “Strenču psihoneiroloģiskā slimnīca” pamatkapitāls ir 2 762 795 euro, sadalīts 2 762 795 kapitāla daļās, vienas kapitāla daļas nominālvērtība 1 (viens) euro;
1.6.3. valsts sabiedrība ar ierobežotu atbildību “Piejūras slimnīca” pamatkapitāls ir 699 475 euro, sadalīts 699 475 kapitāla daļās, vienas kapitāla daļas nominālvērtība 1 (viens) euro;
1.6.4. valsts sabiedrība ar ierobežotu atbildību “Slimnīca “Ģintermuiža”” pamatkapitāls ir 12 758 840 euro, sadalīts 12 758 840 kapitāla daļās, vienas kapitāla daļas nominālvērtība 1 (viens) euro;
1.6.5. valsts sabiedrība ar ierobežotu atbildību “Bērnu psihoneiroloģiskā slimnīca “Ainaži”” pamatkapitāls ir 1 683 386 euro, sadalīts 1 683 386 kapitāla daļās, vienas kapitāla daļas nominālvērtība 1 (viens) euro.
1.7. Iegūstošās sabiedrības pamatkapitāls reorganizācijas rezultātā netiek palielināts. Tā kā Iegūstošajai sabiedrībai pamatkapitāls nav jāpalielina un Iegūstošā sabiedrība nav jauna sabiedrība, Pievienojamo sabiedrību mantas novērtēšana Publiskas personas kapitāla daļu un kapitālsabiedrību pārvaldības likuma 132. panta pirmās daļas izpratnē netiek veikta.
1.8. Tā kā visām Sabiedrībām ir viens dalībnieks, kapitāla daļu apmaiņas koeficients un iespējamo piemaksu apmērs netiek noteikts, Iegūstošās sabiedrības kapitāla daļu nodošanas noteikumi Pievienojamo sabiedrību dalībniekam nav paredzami, kā arī netiek noteikts laiks, no kura nodotās kapitāla daļas dotu tiesības saņemt dividendes vai peļņas daļu Iegūstošajā sabiedrībā.
1.9. Pēc reorganizācijas spēkā stāšanās Pievienojamās sabiedrības tiek iekļautas Iegūstošās sabiedrības struktūrā un līdzšinējā ārstnieciskā darbība tiek turpināta Iegūstošās sabiedrības struktūrvienībā, nodrošinot veselības aprūpes pakalpojumu sniegšanas nepārtrauktību reģionos. Ārstniecības funkcijas šajās struktūrvienībās tiek veiktas autonomi struktūrvienības ietvaros: ārstniecības process un ārstniecības personāls ir tieši padots attiecīgās slimnīcas vadītājam, kurš ir tieši padots Iegūstošās sabiedrības valdei un lēmumus par ārstniecības procesa organizāciju struktūrvienībā pieņem struktūrvienības vadītājs. Administratīvās un korporatīvās pārvaldības funkcijas (piemēram, grāmatvedība, finanšu vadība, personāla vadība, iepirkumi, juridiskais atbalsts, informācijas tehnoloģijas, kvalitātes vadība, lietvedība, drošība, stratēģiskā plānošana, risku vadība) tiek funkcionāli integrētas Iegūstošās sabiedrības attiecīgajās struktūrvienībās, šo funkciju darbinieki saglabā darba izpildes vietu attiecīgajā struktūrvienībā un turpina veikt ar attiecīgo struktūrvienību saistītos uzdevumus, mainoties administratīvajai padotībai Iegūstošās sabiedrības attiecīgās struktūrvienības vadītājam. 
1.10. Pēc reorganizācijas Iegūstošā sabiedrība turpina pastāvēt kā Nacionālais psihiskās veselības centrs, Valsts SIA, ar reģistrācijas numuru 50003342481 un juridisko adresi Tvaika ielā 2, Rīgā, LV-1005. Reorganizācijas rezultātā netiek dibināta jauna kapitālsabiedrība, netiek mainīts Iegūstošās sabiedrības kapitāla daļu turētājs un netiek izveidota privāta vai publiski privāta kapitālsabiedrība.
1.11. Puses atzīst, ka katras reorganizācijā iesaistītās Sabiedrības vēsturiskā identitāte, reputācija, sabiedriskā atpazīstamība un uzkrātā nemateriālā vērtība ir saglabājama kā būtiska publiskās vērtības sastāvdaļa. Iegūstošā sabiedrība pēc iespējas nodrošina katras Pievienojamās sabiedrības vēsturiskās identitātes saglabāšanu, tostarp attiecībā uz tās vēsturisko nosaukumu, atpazīstamības un vizuālās identitātes elementiem un publisko komunikāciju.
2. Reorganizācijas sekas Sabiedrību darbiniekiem
2.1. Reorganizācija ir uzņēmuma pāreja Darba likuma 117. panta pirmās daļas izpratnē. Atbilstoši Darba likuma 118. panta pirmajai daļai Pievienojamo sabiedrību tiesības un pienākumi, kas izriet no reorganizācijas spēkā stāšanās brīdī spēkā esošajām darba tiesiskajām attiecībām, pāriet Iegūstošajai sabiedrībai. Darba tiesiskās attiecības turpinās bez to pārtraukšanas, neizbeidzot darba līgumus. 
2.2. Reorganizācijas rezultātā Iegūstošajā sabiedrībā tiek izveidota vienota organizatoriskā struktūra. Darbiniekiem, kuru amatu apraksti ietver centralizējamās administratīvās un korporatīvās pārvaldības funkcijas (skat. 1.9. punktu), tiks grozīti amata nosaukumi, funkcionālā un administratīvā padotība un pienākumu apraksts atbilstoši vienotajai organizatoriskajai struktūrai. Ciktāl sakarā ar reorganizāciju veicamie organizatoriskie, tehnoloģiskie vai sociālie pasākumi (2.7. punkts) paredz darbinieka amata pienākumu būtiskas izmaiņas (tostarp darba līgumā nolīgtā pamatdarba, darba rakstura, apjoma vai atbildības līmeņa maiņu), Iegūstošā sabiedrība kā darba devēja, ievērojot normatīvajos aktos noteikto kārtību, vienojas ar darbinieku par grozījumiem darba līgumā.
2.3. Pievienojamās sabiedrības informē Iegūstošo sabiedrību par visām tiesībām un pienākumiem, kas izriet no darba tiesiskajām attiecībām un kas pāriet Iegūstošajai sabiedrībai. Nododamā informācija ietver visu darba tiesisko attiecību nepārtrauktai turpināšanai nepieciešamo informāciju. 
2.4. Atbilstoši Darba likuma 118. panta ceturtajai daļai Iegūstošā sabiedrība pēc reorganizācijas turpina ievērot iepriekš noslēgtā un reorganizācijas spēkā stāšanās brīdī spēkā esošā darba koplīguma noteikumus līdz šā darba koplīguma darbības beigām vai jauna darba koplīguma spēkā stāšanās brīdim, vai cita darba koplīguma noteikumu attiecināšanas brīdim. Viena gada laikā pēc reorganizācijas spēkā stāšanās spēkā esošo darba koplīgumu noteikumi netiek grozīti par sliktu darbiniekiem.
2.5. Atbilstoši Darba likuma 118. panta piektajai daļai uzņēmuma pāreja pati par sevi nevar būt par pamatu darba līguma uzteikumam. Sabiedrībām līdz reorganizācijas pabeigšanai kā darba devējām saglabājas tiesības, ievērojot Darba likuma noteikumus, uzteikt darba līgumu uz pamata, kas nav saistīts ar reorganizāciju vai uzņēmuma pāreju.
2.6. Atbilstoši Darba likuma 120. panta pirmajai un otrajai daļai katra Sabiedrība rakstveidā informē savus darbinieku pārstāvjus, bet, ja tādu nav, savus darbiniekus par paredzamo reorganizācijas spēkā stāšanās datumu, reorganizācijas iemesliem, reorganizācijas tiesiskajām, saimnieciskajām un sociālajām sekām, kā arī par pasākumiem, kas tiks veikti attiecībā uz darbiniekiem. Pievienojamās sabiedrības šo pienākumu izpilda ne vēlāk kā vienu mēnesi pirms reorganizācijas spēkā stāšanās dienas, savukārt Iegūstošā sabiedrība attiecībā uz saviem darbiniekiem ne vēlāk kā vienu mēnesi pirms dienas, kad reorganizācija sāk tieši ietekmēt to darba apstākļus un nodarbinātības noteikumus.
2.7. Ja Sabiedrības sakarā ar reorganizāciju plāno veikt organizatoriskus, tehnoloģiskus vai sociālus pasākumus attiecībā uz darbiniekiem, tās ne vēlāk kā trīs nedēļas iepriekš uzsāk konsultācijas ar darbinieku pārstāvjiem/arodbiedrību, bet, ja tādu nav – darbiniekiem, lai panāktu vienošanos par šādiem pasākumiem un to īstenošanu.
2.8. Pievienojamo sabiedrību darbinieki pēc reorganizācijas spēkā stāšanās turpina veikt darbu tajā pašā darba izpildes vietā (adresē), kurā tie bija nodarbināti līdz reorganizācijai, izņemot gadījumus, kad darbinieks pats izteicis vēlmi tikt pārcelts darbā citā Iegūstošās sabiedrības struktūrvienībā.
3. Reorganizācijas procesā veicamās darbības un to veikšanas termiņi
3.1. Sabiedrību valdes nodrošina reorganizācijas procesa norises vadību un uzraudzību, savstarpēju sadarbību un nepieciešamo dokumentu un paziņojumu savlaicīgu sagatavošanu un iesniegšanu, lai reorganizācija, ciktāl tās pabeigšana ir atkarīga no Sabiedrību darbībām, tiktu pabeigta noteiktajā termiņā. Reorganizācija īstenojama pakāpeniski, nodrošinot veselības aprūpes pakalpojumu sniegšanas nepārtrauktību.
3.2. Sabiedrības apņemas nekavēt reorganizācijas procesu un reorganizācijas īstenošanai nepieciešamos dokumentus sagatavot un iesniegt iestādēm un personām pēc iespējas ātri.
3.3. Iegūstošajai Sabiedrībai piešķirt šādas tiesības:
3.3.1. pieprasīt, saņemt un apstrādāt Pievienojamo sabiedrību rīcībā esošos datus un dokumentus tādā apjomā, kāds nepieciešams reorganizācijas sagatavošanai un īstenošanai, informācijas sistēmu salāgošanai un migrācijai, darba samaksas, personāla uzskaites un veselības aprūpes pakalpojumu nepārtrauktības nodrošināšanai, kā arī pārņemamo tiesību un saistību identificēšanai, tai skaitā:
3.3.1.1. iekšējos normatīvos aktus, rīkojumus un citus dokumentus;
3.3.1.2. darbinieku (personāla) datus, tostarp personas datus un ar darba tiesiskajām attiecībām saistīto informāciju (darbinieka identifikācijas dati (vārds, uzvārds, personas kods), kontaktinformācija (tālruņa numurs, u.c.),  ar darbinieka nodarbinātību saistīti  dati (amats, darba samaksas veids: mēnešalga, akorda alga, laika alga, darba stāžs, piemaksu apmērs u.c.), ar obligāto veselības pārbaudi saistītos datus;
3.3.1.3. līgumus un ar tiem saistīto dokumentāciju;
3.3.1.4. finanšu, grāmatvedības un saimnieciskās darbības datus un dokumentus;
3.3.1.5. informācijas sistēmu un datubāžu informāciju;
3.3.1.6. citus dokumentus un informāciju, kas nepieciešama reorganizācijas procesa sagatavošanai un īstenošanai;
3.3.2. veikt visu nepieciešamo faktisko un juridisko darbību kopumu, lai nodrošinātu datu nodošanu, tostarp:
3.3.2.1. organizēt informācijas sistēmu integrāciju vai piekļuvi datiem, kā arī informācijas un komunikācijas tehnoloģiju resursiem;
3.3.2.2. pieprasīt un saņemt paskaidrojumus no Pievienojamām sabiedrībām;
3.3.2.3. pārbaudīt saņemto datu pilnību un pareizību.
3.4. Iegūstošā sabiedrība apņemas apstrādāt personas datus tikai reorganizācijas procesa nodrošināšanas nolūkā un saskaņā ar Eiropas Parlamenta un Padomes Regulu (ES) 2016/679 (Vispārīgā datu aizsardzības regula), Fizisko personu datu apstrādes likumu un citiem piemērojamiem normatīvajiem aktiem personas datu apstrādes un aizsardzības jomā.
3.5. Iegūstošajai sabiedrībai nav tiesību izmantot iegūtos datus citiem mērķiem, kas nav saistīti ar reorganizāciju.
3.6. Atbilstoši Komerclikuma 351. panta pirmajai daļai Sabiedrības sagatavo paziņojumu kreditoriem un nodrošina tā pievienošanu komercreģistra iestādei iesniedzamajam pieteikumam. Paziņojumā norāda reorganizācijā iesaistīto Sabiedrību nosaukumus un reģistrācijas numurus, reorganizācijas veidu un kreditoru prasījumu pieteikšanas termiņu, kas nav īsāks par vienu mēnesi no paziņojuma publicēšanas dienas.
3.7. Sabiedrības 10 dienu laikā pēc attiecīgā lēmuma par reorganizāciju pieņemšanas rakstveidā informē Valsts ieņēmumu dienestu par pieņemto lēmumu veikt reorganizāciju.
3.8. Pievienojamās sabiedrības sagatavo slēguma finanšu pārskatus ievērojot grāmatvedību un gada pārskatu sagatavošanu regulējošo normatīvo aktu prasības. Slēguma finanšu pārskatus apstiprina attiecīgās Pievienojamās sabiedrības dalībnieku sapulce un tie pievienojami komercreģistra iestādei iesniedzamajiem dokumentiem normatīvajos aktos noteiktajā apjomā. 
3.9. Ne agrāk kā vienu mēnesi no lēmuma par reorganizāciju pieņemšanas dienas, katra Sabiedrība iesniedz komercreģistra iestādei pieteikumu ieraksta par reorganizāciju izdarīšanai, pievienojot normatīvajos aktos noteiktos dokumentus un apliecinājumus.
3.10. Ciktāl pēc reorganizācijas spēkā stāšanās saskaņā ar Komerclikuma 351. pantu ir nodrošināms kreditora prasījums, Iegūstošā sabiedrība triju mēnešu laikā pēc reorganizācijas spēkā stāšanās nodrošina tāda kreditora prasījumu, kuram līdz lēmuma par reorganizāciju pieņemšanai bija prasījuma tiesības pret attiecīgo Sabiedrību, ja kreditors prasījumu pieteicis noteiktajā termiņā un pierādījis, ka reorganizācija apdraud tā prasījuma apmierināšanu. Nodrošinājumam jābūt samērīgam, ievērojot Iegūstošās sabiedrības finansiālo stāvokli un citu kreditoru intereses. 
3.11. Pievienojamo sabiedrību valdes locekļu pilnvaras izbeidzas ar reorganizācijas spēkā stāšanās brīdi. Pievienojamo sabiedrību valdes locekļiem tiek piedāvāts veikt darbu (Darba likuma izpratnē) Iegūstošajā sabiedrībā, veicot attiecīgās struktūrvienības (Pievienojamās sabiedrības) vadības funkciju, kā arī konsultatīvi piedalīties Iegūstošās sabiedrības Stratēģiskās vadības komitejas darbā.
3.12. Atbilstoši Komerclikuma 349. panta otrajai daļai pēc ieraksta par reorganizāciju izdarīšanas komercreģistrā Pievienojamās sabiedrības no komercreģistra tiek izslēgtas. Atbilstoši Komerclikuma 350. panta pirmajai daļai reorganizācija uzskatāma par spēkā stājušos ar brīdi, kad komercreģistrā izdarīti ieraksti par visām Sabiedrībām.
3.13. Sabiedrību reorganizācijas procesā veicamo darbību plānotie termiņi noteikti Līguma 1.pielikumā (Reorganizācijas procesā veicamo darbību un termiņu plāns). Konkrēto kalendāro datumu maiņa normatīvajos aktos noteikto termiņu ietvaros, nemainot reorganizācijas pabeigšanas termiņu, nav uzskatāma par Līguma grozījumiem.
4. Pievienojamo sabiedrību manta un tās nodošanas kārtība
4.1. Reorganizācijas rezultātā Pievienojamās sabiedrības visu savu mantu, tai skaitā tiesības un saistības, nodod Iegūstošajai sabiedrībai. Pievienojamo sabiedrību manta uzskatāma par pārgājušu Iegūstošās sabiedrības īpašumā ar reorganizācijas spēkā stāšanās brīdi. No reorganizācijas spēkā stāšanās brīža Iegūstošā sabiedrība kļūst par visu Pievienojamo sabiedrību funkciju, uzdevumu, tiesību, saistību, prasību, mantas, personāla, finanšu līdzekļu, lietvedības un arhīva pārņēmēju.
4.2. Tiesību un saistību pāreja Līguma 4.1. punkta izpratnē notiek universālās tiesību pārņemšanas kārtībā un ietver tiesības un saistības, kas izriet no Pievienojamo sabiedrību noslēgtajiem līgumiem ar Nacionālo veselības dienestu par valsts apmaksāto veselības aprūpes pakalpojumu sniegšanu, Labklājības ministriju noslēgtajiem līgumiem par ilgstošas sociālās aprūpes centru pakalpojumu sniegšanu un citiem līgumiem, kā arī tiesības, kas izriet no reģistrācijas Ārstniecības iestāžu reģistrā, Sociālo pakalpojumu sniedzēju reģistrā, Pievienojamo sabiedrību īstenoto Eiropas Savienības fondu un Atveseļošanas un noturības mehānisma projektu īstenošanas. Publiski tiesiskās atļaujas, reģistrācijas, ārstniecības iestāžu reģistrācijas dati, kā arī tiesības un pienākumi, kas izriet no Eiropas Savienības fondu un Atveseļošanas un noturības mehānisma projektu īstenošanas, pāriet vai tiek turpināti Iegūstošajā sabiedrībā tiktāl, ciktāl to pieļauj piemērojamie normatīvie akti, kompetento iestāžu lēmumi un attiecīgo līgumu noteikumi. 
4.3. Pievienojamās sabiedrības līdz reorganizācijas pabeigšanai veic materiālo un nemateriālo vērtību, finanšu līdzekļu un saistību inventarizāciju normatīvajos aktos noteiktajā kārtībā. Pievienojamās sabiedrības var izveidot inventarizācijas komisiju, kura pārbauda Iegūstošajai sabiedrībai nododamo mantu, tai skaitā tiesības un saistības, un sagatavo mantas sarakstu uz slēguma finanšu pārskata sagatavošanas dienu, kas tiek pievienots Pievienojamo sabiedrību slēguma finanšu pārskatiem.
4.4. Pievienojamās sabiedrības sagatavo slēguma finanšu pārskatu uz 2026. gada 31. augustu. Grāmatvedības uzskaites vajadzībām Pievienojamo sabiedrību darījumi no 2026. gada 1. septembra Iegūstošās sabiedrības grāmatvedībā uzskatāmi par Iegūstošās sabiedrības darījumiem. Šis noteikums neietekmē Pievienojamo sabiedrību tiesību, saistību un mantas juridiskās pārejas brīdi, kas iestājas tikai ar reorganizācijas spēkā stāšanos. Dati par laikposmu no 2026. gada 1. septembra līdz reorganizācijas spēkā stāšanās dienai tiek fiksēti pieņemšanas-nodošanas aktā. 
4.5. No Līguma parakstīšanas dienas līdz reorganizācijas spēkā stāšanās brīdim Pievienojamās sabiedrības būtiskus darījumus ārpus parastās saimnieciskās darbības, nozīmīga apjoma darījumus, kā arī tādus esošo darījumu grozījumus, kas var būtiski ietekmēt Pievienojamo sabiedrību mantu, saistības vai reorganizācijas īstenošanu, slēdz vai veic pēc to rakstiskas saskaņošanas ar Iegūstošo sabiedrību. Šis ierobežojums neskar Pievienojamo sabiedrību valdes normatīvajos aktos noteikto kompetenci un atbildību, kā arī ikdienas darbībai, pacientu aprūpes nepārtrauktībai, darba samaksai, nodokļu maksājumiem un spēkā esošo saistību izpildei nepieciešamos darījumus.
4.6. Pievienojamo sabiedrību finanšu līdzekļi atbilstoši Komerclikuma 350. panta otrās daļas 1. punktam pāriet Iegūstošajai sabiedrībai ar reorganizācijas spēkā stāšanos. Pievienojamo sabiedrību bankas konti tiek slēgti vai pārreģistrēti uz Iegūstošās sabiedrības vārda trīs darbdienu laikā pēc reorganizācijas spēkā stāšanās.
4.7. Sabiedrības nodrošina Pievienojamo sabiedrību dokumentu un arhīva saglabāšanu un nodošanu Iegūstošajai sabiedrībai, ievērojot Arhīvu likumā un citos normatīvajos aktos par dokumentu un arhīvu pārvaldību noteikto kārtību, nodrošinot dokumentācijas saglabāšanu un pieejamību.
4.8. Reorganizācijas rezultātā uz Iegūstošo sabiedrību pāriet Pievienojamo sabiedrību veiktā personas datu, tostarp pacientu un darbinieku personas datu, apstrāde. Iegūstošā sabiedrība kā pārziņa tiesību un pienākumu pārņēmēja turpina personas datu apstrādi uz tā paša tiesiskā pamata un tādiem pašiem nolūkiem, ievērojot fizisko personu datu aizsardzību regulējošo normatīvo aktu prasības.
4.9. Reorganizācija ir strukturāla pārvaldības modeļa maiņa, kas nemaina mantas izmantošanas mērķi.
4.10. Līdz reorganizācijas spēkā stāšanās dienai katra Pievienojamā sabiedrība sagatavo un nodod Iegūstošajai sabiedrībai pārņemšanas dokumentāciju, kas ietver vismaz aktīvu un saistību sarakstu, nekustamo īpašumu, transportlīdzekļu, medicīnisko iekārtu, intelektuālā īpašuma un citu reģistrējamo tiesību sarakstu, spēkā esošo līgumu, publisko iepirkumu līgumu, finansēšanas līgumu, projektu, galvojumu, ķīlu, garantiju un apdrošināšanas līgumu sarakstu, tiesvedību un ārpustiesas strīdu sarakstu, darbinieku un koplīgumu informāciju, personas datu apstrādes darbību, informācijas sistēmu un arhīva lietu sarakstu.
5. Citi noteikumi
5.1. Atbilstoši Publiskas personas kapitāla daļu un kapitālsabiedrību pārvaldības likuma 130.1 panta ceturtajai daļai, reorganizācijas prospekts netiek gatavots un revidentam nav jāpārbauda reorganizācijas līgums vai tā projekts.
5.2. Dalībnieku sapulces lēmumu par publiskas personas kapitālsabiedrības reorganizāciju var apstrīdēt tikai Publiskas personas kapitāla daļu un kapitālsabiedrību pārvaldības likumā noteiktajos gadījumos un kārtībā.
5.3. Sabiedrību kapitāla daļu turētāja pārstāvis, pieņemot lēmumu par reorganizāciju, atbilstoši Komerclikuma 342. panta ceturtajai daļai piekrīt, ka reorganizācijas procesa ietvaros Sabiedrības negatavo saimnieciskās darbības pārskatus.
5.4. Ar reorganizāciju saistītie izdevumi tiek segti no Sabiedrību līdzekļiem. Papildu valsts budžeta finansējums reorganizācijas īstenošanai nav paredzēts.
5.5. Visi jautājumi un tiesiskās attiecības, par kurām Sabiedrības nav vienojušās Līgumā, tiek risinātas saskaņā ar Komerclikumu, Publiskas personas kapitāla daļu un kapitālsabiedrību pārvaldības likumu un citiem normatīvajiem aktiem.
5.6. Domstarpības, kas rodas sakarā ar Līgumu vai tā izpildi, risināmas pārrunu ceļā. Ja vienošanās netiek panākta, strīds izšķirams normatīvajos aktos noteiktajā kārtībā. 
5.7. Paziņojumi nosūtāmi uz Sabiedrību juridiskajām adresēm, oficiālajām elektroniskajām adresēm un elektroniskā pasta adresēm, kuras Sabiedrības savstarpēji paziņojušas rakstveidā. Paziņojums uzskatāms par saņemtu normatīvajos aktos noteiktajā kārtībā vai, ja nosūtīts elektroniski ar drošu elektronisko parakstu, nākamajā darbdienā pēc tā nosūtīšanas, ja vien nosūtītājs nav saņēmis tehnisku paziņojumu par piegādes neiespējamību.
5.8. Līgumam pievienots 1.pielikums “Reorganizācijas procesā veicamo darbību un termiņu plāns” un 2.pielikums “Vadlīnijas pievienojamo slimnīcu reorganizācijas slēguma finanšu pārskata sagatavošanai” kas ir Līguma neatņemamas sastāvdaļas.
5.9. Līgums sagatavots un parakstīts elektroniski ar drošu elektronisko parakstu, kas satur laika zīmogu. Līguma noslēgšanas datums ir pēdējā pievienotā droša elektroniskā paraksta un tā laika zīmoga datums.

Pievienojamās sabiedrības:
Valsts sabiedrība ar ierobežotu atbildību “Daugavpils psihoneiroloģiskā slimnīca” vārdā

	Valdes priekšsēdētāja
	(paraksts)*
	Sarmīte Ķikuste

	Valdes locekle
	(paraksts)*
	Svetlana Puškele



Valsts sabiedrība ar ierobežotu atbildību “Strenču psihoneiroloģiskā slimnīca” vārdā

	Valdes locekle
	(paraksts)*
	Maija Ancveriņa



Valsts sabiedrība ar ierobežotu atbildību “Piejūras slimnīca” vārdā

	Valdes locekle
	(paraksts)*
	Liene Veikerte



Valsts sabiedrība ar ierobežotu atbildību “Slimnīca “Ģintermuiža”” vārdā

	Valdes locekle
	(paraksts)*
	Liesma Jankovska



Valsts sabiedrība ar ierobežotu atbildību “Bērnu psihoneiroloģiskā slimnīca “Ainaži”” vārdā

	Valdes locekle
	(paraksts)*
	Mārīte Liepiņa-Bērziņa



Iegūstošā sabiedrība:
Nacionālais psihiskās veselības centrs, Valsts SIA vārdā

	Valdes priekšsēdētāja
	(paraksts)*
	Sandra Pūce

	Valdes locekle
	(paraksts)*
	Ligita Austrupe

	Valdes locekle
	(paraksts)*
	Anda Krauze




*LĪGUMS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU






1
1.pielikums
Reorganizācijas līgumam
REORGANIZĀCIJAS PROCESĀ VEICAMO DARBĪBU UN TERMIŅU PLĀNS

Sabiedrības reorganizācijas procesā veic šādas darbības, ievērojot zemāk norādītos provizoriskos datumus (datumi var mainīties, ievērojot normatīvajos aktos noteiktos termiņus attiecīgajām darbībām un šādas datumu izmaiņas nav uzskatāmas par Līguma grozījumiem):
	Nr.p.k.
	Sabiedrība
	Darbība
	Termiņš

	1.
	Visas Sabiedrības
	Katras Sabiedrības valde saskaņo un paraksta reorganizācijas līguma projektu.
	Līdz 03.08.2026.

	2.
	Visas Sabiedrības
	Katras Sabiedrības valde iesniedz komercreģistra iestādei pieteikumu par reorganizācijas uzsākšanu un parakstīto reorganizācijas līguma projektu (reorganizācijas pirmais posms).
	Nekavējoties pēc reorganizācijas līguma projekta parakstīšanas, bet ne vēlāk kā 14 dienu laikā no līguma projekta parakstīšanas.

	3.
	Visas Sabiedrības
	Katras Sabiedrības valde sasauc dalībnieku sapulci.
	Paziņojumi par sešu dalībnieku sapulču sasaukšanu nosūtāmi atbilstoši normatīvajos aktos noteiktajam termiņam pirms sapulces.

	4.
	Visas Sabiedrības
	Katra Sabiedrība atsevišķi informē darbiniekus, darbinieku pārstāvjus un/vai arodbiedrības par reorganizāciju un, ja nepieciešams, konsultējas.
	Ne vēlāk kā vienu mēnesi pirms reorganizācijas spēkā stāšanās – ne vēlāk kā līdz 30.09.2026.

	5.
	Pievienojamās sabiedrības
	Katra Pievienojamā sabiedrība atsevišķi veic mantas inventarizāciju, uzskaites vērtību pārbaudi un sagatavo slēguma finanšu pārskatu uz 31.08.2026., piesaistot zvērinātu revidenti atbilstoši tiesiskajā regulējumā noteiktai kārtībai.
	Slēguma bilances datums – 31.08.2026. Slēguma finanšu pārskatu sagatavo un iesniedz apstiprināšanai dalībnieku sapulcē  ne vēlāk kā līdz 20.10.2026.

	6.
	Valsts sabiedrība ar ierobežotu atbildību “Daugavpils psihoneiroloģiskā slimnīca”
	Dalībnieks apstiprina reorganizācijas līgumu.
	Ne vēlāk kā 23.09.2026. 

	7.
	Valsts sabiedrība ar ierobežotu atbildību “Strenču psihoneiroloģiskā slimnīca”
	Dalībnieks apstiprina reorganizācijas līgumu.
	Ne vēlāk kā 23.09.2026. 

	8.
	Valsts sabiedrība ar ierobežotu atbildību “Piejūras slimnīca”
	Dalībnieks apstiprina reorganizācijas līgumu.
	Ne vēlāk kā 23.09.2026.

	9.
	Valsts sabiedrība ar ierobežotu atbildību “Slimnīca “Ģintermuiža””
	Dalībnieks apstiprina reorganizācijas līgumu.
	Ne vēlāk kā 23.09.2026.

	10.
	Valsts sabiedrība ar ierobežotu atbildību “Bērnu psihoneiroloģiskā slimnīca “Ainaži””
	Dalībnieks apstiprina reorganizācijas līgumu.
	Ne vēlāk kā 23.09.2026.

	11.
	Nacionālais psihiskās veselības centrs, Valsts SIA
	Dalībnieks apstiprina reorganizācijas līgumu un statūtu grozījumus, ja tādi nepieciešami.
	Ne vēlāk kā 23.09.2026.

	12.
	Visas Sabiedrības
	Reorganizācijas līguma un Ministru kabineta 16.04.2026. rīkojuma Nr. 216 publicēšana katras Sabiedrības tīmekļvietnē.
	Ne vēlāk kā piecu darbdienu laikā pēc lēmuma par reorganizāciju pieņemšanas.

	13.
	Visas Sabiedrības
	Katra Sabiedrība atsevišķi rakstveidā informē Valsts ieņēmumu dienestu par reorganizāciju.
	10 dienu laikā pēc lēmuma (reorganizācijas līguma apstiprinājuma dalībnieka sapulcē) par reorganizāciju pieņemšanas.

	14.
	Pievienojamās sabiedrības
	Katra Pievienojamā sabiedrība atsevišķi iesniedz dalībnieku sapulcē apstiprināto slēguma finanšu pārskatu Valsts ieņēmumu dienestam.
	Ne vēlāk kā līdz 20.10.2026.

	15.
	Visas Sabiedrības
	Katra Sabiedrība atsevišķi iesniedz pieteikumu komercreģistra iestādei reorganizācijas ierakstīšanai (reorganizācijas otrais posms).
	Ne vēlāk kā līdz 28.10.2026.

	16.
	Iegūstošā sabiedrība un Pievienojamās sabiedrības
	Pieņemšanas-nodošanas akta sagatavošana un parakstīšana par mantas, tiesību un saistību, kā arī par laikposmā no 01.09.2026. līdz reorganizācijas spēkā stāšanās brīdim uzkrāto datu nodošanu Iegūstošajai sabiedrībai.
	Uz reorganizācijas spēkā stāšanās brīdi.

	17.
	Iegūstošā sabiedrība un Pievienojamās sabiedrības
	Finanšu līdzekļu pāreja un Pievienojamo sabiedrību bankas kontu slēgšana vai pārreģistrēšana.
	Trīs darbdienu laikā pēc reorganizācijas spēkā stāšanās.

	18.
	Iegūstošā sabiedrība
	Iegūstošā sabiedrība nodrošina tāda kreditora prasījumu, kuram līdz lēmuma par reorganizāciju pieņemšanai bija prasījuma tiesības pret Sabiedrību, ja kreditors prasījumu pieteicis noteiktajā termiņā un pierādījis, ka reorganizācija apdraud tā prasījuma apmierināšanu.
	Trīs mēnešu laikā pēc reorganizācijas spēkā stāšanās.




1. 
2.pielikums
Reorganizācijas līgumam

VADLĪNIJAS
Pievienojamo slimnīcu reorganizācijas slēguma finanšu pārskata sagatavošanai
Bilances datums: 2026. gada 31. augusts
1. Mērķis un pamatprincipi
Vadlīniju mērķis ir nodrošināt, lai katra no piecām pievienojamajām slimnīcām sagatavotu savlaicīgu, savstarpēji salīdzināmu, pārbaudāmu un normatīvajām prasībām atbilstošu slēguma finanšu pārskatu par periodu no 2026. gada 1. janvāra līdz 2026. gada 31. augustam.
Katrs slēguma pārskats tiek sagatavots atsevišķi attiecīgās Pievienojamās sabiedrības vārdā un tās esošajā Horizon vidē.
Pārskata sagatavošanā piemēro tos pašus grāmatvedības principus, klasifikāciju, novērtēšanu un pārbaudes prasības, kas attiecīgajai Sabiedrībai piemērojamas gada pārskatam.
Slēguma datums nemaina uzkrāšanas principu: augustā nopelnīti ieņēmumi un radušās izmaksas uzrādāmas augustā arī tad, ja naudas norēķins notiek septembrī.
Izmantojamās Horizon vides, dokumentu attēli, integrāciju žurnāli un datu rezerves kopijas saglabā līdz revīzijas un migrācijas pabeigšanai lasīšanas/audita režīmā.
2. Tiesiskais un metodiskais pamats
	Avots
	Piemērošana

	Grāmatvedības likuma 15.–17. pants
	Nosaka inventarizācijas mērķi, obligātu inventarizāciju reorganizācijas gadījumā un inventarizācijas rezultātu dokumentēšanu.

	Grāmatvedības likuma 20. pants
	Nosaka, ka reorganizācijas slēguma finanšu pārskatu sagatavo, pārbauda un iesniedz pēc attiecīgajam uzņēmumam piemērojamajiem gada pārskata noteikumiem; papildus atklāj reorganizācijas izraisītos vērtības samazināšanās zaudējumus.

	Gada pārskatu un konsolidēto gada pārskatu likums
	Nosaka finanšu pārskata sastāvu, novērtēšanas un atklāšanas prasības, vadības ziņojumu, parakstīšanu un revīzijas pienākumu.

	Ministru kabineta noteikumi par Gada pārskatu likuma piemērošanu
	Piemērojami valsts atbalsta, notikumu pēc bilances datuma, aplēšu, kļūdu un citu posteņu uzskaitei.

	Komerclikuma 338. panta otrās daļas 9. punkts
	Reorganizācijas līgumā norāda dienu, no kuras pievienojamās sabiedrības darījumi iegūstošās sabiedrības grāmatvedībā uzskatāmi par iegūstošās sabiedrības darījumiem.

	Komerclikuma 347. pants, Publiskas personas kapitāla daļu un kapitālsabiedrību pārvaldības likuma 137. panta otrās daļas 3.punkts un Uzņēmumu reģistra prasības
	Reorganizācijas otrā posma pieteikumam pievieno pievienojamās sabiedrības reorganizācijas slēguma finanšu pārskatu.

	Slimnīcas grāmatvedības organizācijas dokumenti
	Piemērojami tiktāl, ciktāl tie nav pretrunā normatīvajiem aktiem un šīm vienotajām vadlīnijām.



3. Pārskata sastāvs un sagatavošanas pakete
Katras slimnīcas sagatavojamā pakete ietver:
bilanci uz 31.08.2026.;
peļņas vai zaudējumu aprēķinu par 01.01.–31.08.2026.;
naudas plūsmas pārskatu un pašu kapitāla izmaiņu pārskatu, ja tie attiecīgajai Sabiedrībai ietilpst gada pārskatā;
finanšu pārskata pielikumu ar grāmatvedības politiku un detalizētiem posteņu skaidrojumiem;
vadības ziņojumu, ja tas attiecīgajai Sabiedrībai ir obligāts;
informāciju par reorganizācijas rezultātā radušos mantas vērtības samazinājumu vai skaidru apliecinājumu, ka tāds nav konstatēts;
notikumu pēc bilances datuma reģistru par periodu no 01.09.2026. līdz Sabiedrības likvidācijai;
inventarizācijas lietu, slēguma kontrolsarakstu, virsgrāmatu, apgrozījuma pārskatu un visu būtisko posteņu atšifrējumus;
vadības apliecinājuma vēstuli un revidenta ziņojumu.
4. Laika grafiks
	Termiņš
	Darbs
	Atbildīgais
	Rezultāts

	27.07.–07.08.
	Izsludināt/veikt cenu aptauju vai attiecīgo procedūru atbilstoši paredzamajai kopējai līgumcenai.
	Iepirkuma komisija
	Saņemti piedāvājumi.

	10.–14.08.
	Izvērtēt piedāvājumus, pārbaudīt neatkarību, kapacitāti un darbu grafiku; pieņemt lēmumu.
	Iepirkuma komisija
	Lēmums par uzvarētāju.

	Līdz 29.08.
	Apstiprināt izvēlēto revidentu dalībnieku sapulcē, noslēgt līgumu un sarīkot revīzijas sākuma sanāksmi.
	Veselības ministrija, valdes / revidents
	Līgums.

	Līdz 14.08.
	Izdot inventarizācijas rīkojumu, apstiprināt komisijas, objektus, datumus, instrukcijas un kustības kontroli.
	Katras slimnīcas valde
	Inventarizācijas rīkojums.

	17.–31.08.
	Veikt fiziskās inventarizācijas un ārējo salīdzinājumu pieprasījumus. Revidentam nodrošināt iespēju novērot būtiskās inventarizācijas.
	Komisijas / revidents
	Inventarizācijas saraksti un novērojumu pierādījumi.

	01.–07.09.
	Pabeigt dokumentu ievadi par augustu, banku un kases salīdzināšanu, algas, nodokļus, krājumu un pamatlīdzekļu kustību.
	Galvenie grāmatveži
	Provizorisks apgrozījuma pārskats.

	01.–15.10.
	Saņemt debitoru, kreditoru, banku, aizdevumu, juridisko lietu un citu ārējo salīdzinājumu atbildes.
	Grāmatvedība / juristi
	Apstiprinājumu kopsavilkums.

	Līdz ~20.09.
	Pabeigt norēķinus par augustu; saņemt Nacionālā veselības dienesta (turpmāk – NVD) līdzekļus un saskaņot tos ar augusta pakalpojumiem. 
	Grāmatvedība / NVD kontaktpersona
	NVD salīdzināšanas akts.

	21.–25.09.
	Iegrāmatot uzkrājumus, vērtības samazinājumu, inventarizācijas starpības, NVD korekcijas, atvaļinājumu un citus uzkrājumus; aizvērt periodu.
	Galvenais grāmatvedis / valde
	Slēgta virsgrāmata uz 31.08.

	25.–30.09.
	Sagatavot pilnu slēguma pārskata projektu un pielikumu.
	Slimnīcas 
	Pārskata projekts revidentam.

	01.–16.10.
	Revidenta pamata pārbaude, papildu informācija, korekciju apspriešana un notikumu pēc bilances datuma izvērtēšana.
	Revidents / slimnīca
	Revīzijas konstatējumi.

	17.–23.10.
	Iegrāmatot apstiprinātās korekcijas, sagatavot galīgo pārskatu un vadības apliecinājumu.
	Valde / grāmatvedība
	Galīgais pārskats.

	Līdz 28.10.
	Saņemt revidenta ziņojumu, parakstīt pārskatu, apstiprināt dalībnieku sapulce  un sagatavot iesniegšanai Uzņēmumu reģistram.
	Veselības ministrija, revidents / valde
	Parakstīts pārskats un revidenta ziņojums.



5. Inventarizācijas apjoms
	Postenis
	Obligātās procedūras

	Nauda un finanšu līdzekļi
	Kase skaidrā naudā, seifi, norēķinu konti, depozīti, maksājumu kartes, ceļā esoši maksājumi.

	Debitori un citi prasījumi
	NVD, pacienti, nomnieki, darbinieki, citi debitori, pārmaksātie nodokļi, avansi. Individuāli pārbauda visus būtiskos, kavētos, strīdus un saistīto personu atlikumus.

	Kreditori un saistības
	Piegādātāji, algas, nodokļi, līgumi, avansi, drošības naudas. Pārbauda septembra rēķinus un maksājumus par augustu.

	Pamatlīdzekļi un ieguldījuma īpašumi
	Zeme, ēkas, būves, medicīnas iekārtas, transportlīdzekļi, IT, mēbeles. Salīdzina inventāra numuru, atrašanās vietu, lietotāju, tehnisko stāvokli, īpašuma tiesības, apgrūtinājumus un vērtības samazinājumu.

	Mākslas un kultūras priekšmeti
	Fotofiksācija, autora/nosaukuma apraksts, atrašanās vieta, īpašuma vai glabājuma pamats, apdrošināšana un novērtējuma nepieciešamība.

	Krājumi
	Zāles, medicīnas preces, pārtika, saimniecības materiāli, degviela, rezerves daļas. Atsevišķi identificē nederīgus, bojātus, lēnas aprites un beigušos termiņu krājumus. Inventarizē divu nedēļu laikā tikai PL, krājumu atlikumus noliktavās (pārtikas produkti, medikamenti, medicīnas preces, inventāru u.c.), bet inventārs, kas izsniegts ekspluatācijā un norakstīts izdevumos izsniegšanas brīdī, var tikt inventarizēts periodā no 01.09.-31.10.2026., apkopojot inventarizācijas sarakstus, lai izveidotu pieņemšanas-nodošanas aktu uz reorganizācijas spēkā stāšanās brīdi.

	Kontrolējamās vielas un medikamenti
	Daudzumi, sērijas, derīguma termiņi, atbildīgās personas un normatīvie žurnāli; jebkuru starpību izmeklē neatkarīgi no summas.

	Nepabeigtā celtniecība un projekti
	Līgumi, izpildes akti, faktiskā stadija, avansi, finansējuma nosacījumi, pārtraukšanas vai sadārdzinājuma pazīmes.

	Nemateriālie ieguldījumi
	Licences, programmatūra, lietošanas tiesības, derīguma termiņi, aktivizēšanas pamatojums un vērtības samazinājums.

	Uzkrājumi un iespējamās saistības
	Atvaļinājumi, prēmijas, tiesvedības, atlīdzības prasības, līgumsodi, garantijas, reorganizācijas izmaksas, zaudējumus nesoši līgumi.

	Ārpusbilance un sveša manta
	Nomāta, patapināta, glabājumā vai lietošanā saņemta manta; izsniegtās garantijas, ķīlas, iespējamās saistības un atbildīgā glabāšana.

	Nodokļi un personāla norēķini
	EDS salīdzinājumi, darba algas, atvaļinājumi, ieturējumi, avansa norēķini un darbinieku prasījumi.



6. Slēguma kontrolprocedūras
	Kontrole
	Minimālais pierādījums

	Ieņēmumu pilnīgums
	NVD un maksas pakalpojumu dati salīdzināti ar medicīnas sistēmām, rēķiniem, līgumiem un saņemto naudu; veikta periodizācija.

	Izdevumu pilnīgums
	Pārbaudīti septembra rēķini un maksājumi par augustu; izveidoti uzkrājumi par nesaņemtiem rēķiniem, algām, atvaļinājumiem, komunālajiem un citiem pakalpojumiem.

	Savstarpējie norēķini
	Saskaņoti darījumi starp visām sešām slimnīcām; atšķirības atrisinātas pirms pārskata parakstīšanas.

	Aktīvu vērtība
	Izvērtēts nolietojums, lietderīgās lietošanas laiks, bojājums, dīkstāve, novecošanās, nākotnes izmantošana un reorganizācijas ietekme.

	Prasījumu atgūstamība
	Individuāli analizēti NVD, vecie, kavētie, strīdus un saistīto personu atlikumi; noteikts vērtības samazinājums.

	Saistību pilnīgums
	Ārējie salīdzinājumi, līgumu reģistrs, juristu vēstule, pēc bilances datuma maksājumu pārbaude un neuzrādīto saistību meklēšana.

	Nodokļi
	Virsgrāmata salīdzināta ar EDS; dokumentētas deklarāciju korekcijas un pēc reorganizācijas iesniegšanas atbildība.

	Notikumi pēc bilances datuma
	Līdz parakstīšanas dienai uzturēts reģistrs; noteikts, kuri notikumi koriģē 31.08. skaitļus un kuri tikai atklājami pielikumā.

	Horizon un datu integritāte
	Saglabāti kontu izdrukas/eksporti, kontrolsummas, datubāzes kopija, lietotāju tiesības un grāmatojumu izmaiņu žurnāls.



